नयाँ वर्षमा पोखरामा सडक महोत्सव
पोखराको लेकसाइड क्षेत्रमा रेस्टुरेन्ट एन्ड बार एसोसिएसन (रेवान) पोखराले अङ्ग्रेजी नयाँ वर्षमा सडक महोत्सव गर्ने भएको छ । पोखराको पर्यटन प्रवर्धनमा पृथक् पहिचान बनाउन सफल यो महोत्सवको पच्चिसौँ संस्करण आगामी पुस १२ देखि १६ गतेसम्म हुनेभएको हो ।
फडिन्द्र अधिकारीलेखनाथ, मङ्सिर १० गते । पोखराको लेकसाइड क्षेत्रमा रेस्टुरेन्ट एन्ड बार एसोसिएसन (रेवान) पोखराले अङ्ग्रेजी नयाँ वर्षमा सडक महोत्सव गर्ने भएको छ । पोखराको पर्यटन प्रवर्धनमा पृथक् पहिचान बनाउन सफल यो महोत्सवको पच्चिसौँ संस्करण आगामी पुस १२ देखि १६ गतेसम्म हुनेभएको हो ।रेवान पोखराले आइतबार पत्रकार सम्मेलन गरी यसपालिको महोत्सवलाई रजत महोत्सवका रूपमा मनाउने तय भएको जनाएको छ । आन्तरिक तथा बाह्य पर्यटकका लागि पोखरालाई अङ्ग्रेजी नयाँ वर्षको गन्तव्य स्थलका रूपमा चिनाउन महोत्सव गर्दैआएको रेवान पोखराका कार्यवाहक अध्यक्ष विश्वराज पौडेलले बताउनुभयो । यसअघिका सडक महोत्सवको अवधिका साढे चार लाखदेखि पाँच लाखसम्म पर्यटक पोखरा आउनेगरेकोमा यसपालि त्यसमा एक लाख थप गर्ने लक्ष्य लिइएको छ । पाँच दिने महोत्सव पोखराको लेकसाइड क्षेत्रको करिब ३ किमीमा हुनेछ । महोत्सव फिस्टेल गेटदेखि गैराको चौतारा हुँदै जरेबरसम्मको सडकमा हुनेछ । सडकमै खाऔँ, सडकमै रमाऔँ भन्ने उद्घोषसाथ हुने महोत्सवलाई पृथक् र थप आकर्षक बनाउने प्रयत्न गरिएको महोत्सवका संयोजकसमेत रहनुभएका रेवानका कार्यवाहक अध्यक्ष पौडेलको भनाइ छ । “सडकमै सांस्कृतिक कार्यक्रममा बढी जोड दिएका छौँ । समग्र पोखराको पर्यटन प्रवर्धनमा यसले सघाउने अपेक्षा छ” उहाँले भन्नुभयो । महोत्सवमा सांस्कृतिक कार्यक्रम, मौलिक भेषभूषा प्रदर्शनसँगै राष्ट्रिय तथा अन्तर्राष्ट्रिय खानाको प्रदर्शनी, दोहोरी गीत प्रतियोगिता, झाँकी प्रदर्शन, रात्रिकालीन कन्सर्ट, बोट रेस, वेटर रेस, टग अफ कारजस्ता कार्यक्रम हुनेछन् । सँगसँगै भलिबल प्रतियोगिता, सचेतनामूलक सडक नाटक, टक सो, हस्तकला, चित्रकला, मूर्तिकला तथा कृषि, वनस्पतीलगायतका सामग्री प्रदर्शन गरिने बताइएको छ ।  विदेशी मुद्रा आर्जन, रोजगारी सिर्जना, समग्र आर्थिक विकास र समृद्धिमा महोत्सवले टेवा पुग्ने पोखरा पर्यटन परिषद्का अध्यक्ष पोमनारायण श्रेष्ठले बताउनुभयो । नेपाल पर्यटन बोर्ड, पोखरा महानगरपालिका, गण्डकी प्रदेश सरकार र पोखरा पर्यटन परिषद् महोत्सवको प्रवर्धकको भूमिकामा छन् । 